Wie gaan dit wees: Ruhan, Jesse of Lionel?Lionel Mapoe – een van die opsies op buitesenter.(Foto: GB Jordaan) As die Blitsbok Ruhan Nel Saterdag in Port Elizabeth sy buiging vir die Springbokke in die toetswedstryd in die Rugbykampioenskap teen die Wallabies maak, wie sal op buitesenter vir hom opsy staan? Jesse Kriel of Lionel Mapoe? Nel, van wie daar die afgelope paar dae ŉ baie groot ophef gemaak is ondanks sy gebrek (trouens geen) ervaring op Superrugby-vlak nie, kan sy droom bewaarheid omdat Lukhanyo Am beseer is. Niemand trek Nel se vaardighede in twyfel nie, want hoeveel keer het ons hom nie vir die Blitsbokke in sy 135 wedstryde sien uitblink nie? Hy is groot, sterk en vinnig, ŉ stewige verdediger en kan die bal in ŉ druksituasie uitgee. Maar ons praat hier van toetsrugby, van samespel en kombinasies. Of het die doelpale heeltemal verskuif? Die regte senterkombinasie bly een van die Springbokafrigter, Rassie Erasmus, se tameletjies. Erasmus het in agt toetswedstryde vanjaar vier verskillende kombinasies in die opdrafspanne op die proef gestel. Boonop het hy verdere skuiwe gemaak wanneer plaasvervangers opgestuur is, soos om Handré Pollard na binnesenter te skuif met Elton Jantjies as die plaasvervanger-losskakel. Tot dusver is André Esterhuizen en Jesse Kriel (twee keer), Damian de Allende en Am (drie keer), Esterhuizen en Am (twee keer) en De Allende en Kriel in die agt opdrafspanne op die proef gestel. Geoordeel aan die Bokke se oorwinnings, was die kombinasie van De Allende en Am die suksesvolste. Hulle het in die eerste twee toetswedstryde teen Engeland gespeel asook in verlede Saterdag se kragmeting met die All Blacks in Wellington, wat almal op oorwinnings vir die Bokke uitgeloop het. Nou is albei spelers beseer en sal daar opnuut ŉ kombinasie gevind moet word. Die regte senterkombinasies was nog altyd een van die Springbokspanne van weleer se sterkpunte: Tjol Lategan en Ryk van Schoor, John Gainsford en Dave Stewart, Gainsford en Eben Oliver, Joggie Jansen en Mannetjies Roux, Hennie le Roux en Japie Mulder, Jean de Villiers, Frans Steyn en Jaque Fourie. Hulle is soos vinkel en koljander, dink vir mekaar, vul mekaar aan. Net die tyd sal leer of ŉ groentjie van die begin af naatloos kan inskakel.